**РЕПУБЛИКА СРБИЈА**

**ОПШТИНА ЛАПОВО**

**СКУПШТИНА ОПШТИНЕ**

**Број: 002666471 2024 08233 001 000 060 107 04 021**

**Датум: 20. 09. 2024. године**

**ЛАПОВО**

На основу члана 12. став 3. Одлуке о прибављању, располагању, управљању и коришћењу ствари у јавној својини Општине Лапово („Сл.гласник општине Лапово“, број 19/21), члана 37. Статута општине Лапово („Службени гласник општине Лапово“, број 2/19) и члана 138. став 4. Пословника Скупштине општине Лапово („Службени гласник општине Лапово“, број 5/19), Скупштина општине Лапово, на седници одржаној дана 20. септембра 2024. године, доноси

**ЗАКЉУЧАК**

**О ПРИХВАТАЊУ ИЗВЕШТАЈА О СПРОВЕДЕНОМ ПОСТУПКУ ЈАВНОГ НАДМЕТАЊА РАДИ ОТУЂЕЊА НЕПОКРЕТНОСТИ ИЗ ЈАВНЕ СВОЈИНЕ ОПШТИНЕ ЛАПОВО**

**Члан 1.**

ПРИХВАТА СЕ Извештај о спроведеном поступку јавног надметања ради отуђења непокретности из јавне својине општине Лапово број 001440117 2024 08233 002 000 016 012 14 002 од 12. 09. 2024. године, као у тексту који чини саставни део овог Закључка.

**Члан 2.**

Закључак доставити председнику општине.

**Образложење**

Правни основ за доношење овог Закључка налази се у члану 12. став 3. Одлуке о прибављању, располагању, управљању и коришћењу ствари у јавној својини Општине Лапово којим је прописано да је председник општине дужан да по окончаном поступку отуђења непокретности из јавне својине Општине достави писани извештај Скупштини Општине са комлетном документацијом.

Председник општине је сачинио Извештај о спроведеном поступку јавног надметања ради отуђења непокретности из јавне својине општине Лапово број 001440117 2024 08233 002 000 016 012 14 002 од 12. 09. 2024. године и исти доставио Скупштини општине.

На основу свега наведеног, донет је Закључак као у диспозитиву.

**ПРЕДСЕДНИЦА**

**Мирела Раденковић**

****

**РЕПУБЛИКА СРБИЈА**

**ОПШТИНА ЛАПОВО**

**ПРЕДСЕДНИК ОПШТИНЕ**

**Број: 001440117 2024 08233 002 000 016 012 14 002**

**Датум: 12. 09. 2024. године**

**Л А П О В О**

У складу са чланом 12. став 4. Одлуке о прибављању, располагању,  
управљању и коришћењу ствари у јавној својини Општине Лапово („Сл.гласник општине Лапово“, број 19/21) и у складу са чланом 54. став 1. тачка 6. Статута општине Лапово („Сл. гласник општине Лапово“ , бр. 2/19), председник општине Лапово подноси

**ИЗВЕШТАЈ**

**О СПРОВЕДЕНОМ ПОСТУПКУ ЈАВНОГ НАДМЕТАЊА РАДИ ОТУЂЕЊА НЕПОКРЕТНОСТИ ИЗ ЈАВНЕ СВОЈИНЕ ОПШТИНЕ ЛАПОВО**

Председник општине Лапово поднео је 18. априла 2024. године предлог-иницијативу број 001440117 2024 08233 002 000 000 001, за отуђење зграде пословних услуга, тзв. зграде 1. маја, са припадајућом катастарском парцелом бр. 175/4 КО Лапово на којој се налази, у улици Његошевој број 31, а које су у јавној својини Општине Лапово.

У Иницијативи као овлашћени предлагач предлаже покретање поступка отуђења непокретности, а као разлоге наводи да Општина Лапово ни пет година након стицања непокретности није била у могућности да уложи потребна средства да изврши неопходну реконструкцију и приведе одређеној намени ову непокретност, те да сматра да је у интересу општине Лапово да се непокретност отуђи физичком или правном лицу са циљем да се ова зграда реконструише и приведе намени.

Након пријема иницијативе о покретању поступка отуђења непокретности Одељење за урбанизам, имовинско-правне и стамбено-комуналне послове 19. априла 2024. године, издало је информацију о локацији број 001461415 2024 08233 004 006 353 033.

Одредбама члана 29. Закона о јавној својини прописано је да се непокретне ствари прибављају у јавну својину и отуђују из јавне својине полазећи од тржишне вредности непокретности коју је проценио порески или други надлежни орган или лиценцирени проценитељ, у поступку јавног надметања односно прикупљања писаних понуда, док је одредбама члана 2. Уредбе о условима прибављања и отуђења непокретности непосредном погодбом, давања у закуп ствари у јавној својини, односно прибављања и уступања искоришћавања других имовинских права, као и поступцима јавног надметања и прикупљања писмених понуда прописано да се непокретности у јавној својини и друга имовинска права прибављају и отуђују, односно уступају у поступку јавног надметања или прикупљања писмених понуда, а изузетно непосредном погодбом, под условима утврђеним Законом и овом уредбом. Почетна, односно најнижа, односно највиша купопродајна цена непокретности која се прибавља или отуђује из јавне својине утврђује се у односу на висину тржишне вредности предметне непокретности, изражене у еврима, с тим што се исплата врши у динарској противвредности по средњем званичном курсу Народне банке Србије на дан уплате.

Поступак отуђења покренут је Одлуком о покретању поступка отуђења непокретности јавним надметањем из јавне својине општине Лапово, број 001534249 2024 08233 001 000 020 152 од 26. априла 2024. године.

Почетна цена непокретности, као и корисна површина објеката одређена је на основу процене од 19. априла 2024. године, Агенције за пословне активности „ДОМ-4М“ чији је заступник овлашћени проценитељ Добривоје Ковановић, судски вештак за област грађевинарства.

Сходно члану 8, 9. и 10. Одлуке о прибављању, располагању, управљању и коришћењу ствари у јавној својини Општине Лапово („Службени гласник општине Лапово“, бр. 19/21) Скупштина општине Лапово расписала је Оглас за јавно надметање за отуђење непокретности из јавне својине Општине Лапово бр. 001887656 2024 08233 001 000 020 152 од 10. јуна 2024. године, који је објављен 13. јуна 2024. године, на званичној интернет страници Општине Лапово <https://lapovo.ls.gov.rs/>, у„Службеном гласнику општине Лапово“ и дневном листу „Вечерње Новости“.

По објављеном огласу, Комисија за спровођење поступка за отуђење непокретности јавним надметањем, спровела је јавно надметање дана 13. јула 2024. године. Констатовала је да је до 12. јула 2024. године до 15.00 часова пристигла једна пријава. Комисија је спровела поступак јавног надметања те је утврдила да је наповољнији понуђач Драган Ђорђевић из Лапова, ул. Солунска бр. 58, а који је ради прибављања предметне непокретности прихватио да плати почетни износ од 195.523,90 евра у динарској противвредности по средњем курсу Народне банке Србије на дан уплате, и први лицитациони корак који износи 2.000,00 евра, што је записнички констатовано дана 13. јула 2024. године. Депозит стицаоца уплаћен дана 09. јула 2024. године у корист буџета општине Лапово у поступку јавног надметања, износу од 6.862.869,00 динара, представља део накнаде за отуђење непокретности.

Како других предлога и примедби није било, разматрајући све списе предмета, а при неспорно утврђеном чињеничном стању да је предметна непокретност у јавној својини општине Лапово, да је по претходној иницијативи председника општине надлежни орган покренуо поступак отуђења непокретности из јавне својине јавним надметањем, да је објављен оглас од стране Скупштине општине и спроведено јавно надметање и одабир најповољнијег понуђача од стране овлашћене комисије, да је најповољнији понуђач Драган Ђорђевић из Лапова, ул. Солунска 58, на јавном надметању понудио да за предмет надметања плати износ 197.523,90 евра, у динарској противвредности по средњем курсу Народне банке Србије на дан уплате, а како су испуњени законски услови прописани чланом 29. Закона о јавној својини и чланом 2. Уредбе о условима прибављања и отуђења непокретности непосредном погодбом, давања у закуп ствари у јавној својини, односно прибављања и уступања искоришћавања других имовинских права, као и поступцима јавног надметања и прикупљања писмених понуда, комисија је предложила да се предметна непокретност отуђи Драгану Ђорђевићу из Лапова, ул. Солунска број 58, по цени од 197.523,90 евра у динарској противвредности по средњем курсу Народне банке Србије на дан уплате.

Одредбама члана 12. Одлуке о прибављању, располагању, управљању и коришћењу ствари у јавној својини Општине Лапово прописано је да решење о избору најповољнијег понуђача, након спроведеног поступка јавног надметања или прикупљања писаних понуда за прибављање, односно отуђење непокретности из јавне својине Општине доноси Скупштина општине, на предлог Општинског већа. Решењем се истовремено даје овлашћење председнику општине да у име и за рачун Општине закључи уговор са најповољнијим понуђачем. Решење је коначно и против истог се не може изјавити жалба.

Сходно овлашћењу из Решења о избору најповољнијег понуђача након спроведеног поступка јавног надметања за отуђење непокретности из јавне својине општине Лапово, које је Скупштина општине Лапово донела 12. августа 2024.године, а по претходно прибављеном позитивном мишљењу Општинског правобраниоца од 4. септембра 2024. године, председник општине Лапово, пред овлашћеним нотаром Милицом Вулетић из Крагујевца, закључио је Уговор о купопродаји непокретности са најповољнијим понуђачем Драганом Ђорђевићем из Лапова, заведен под бројем 002580023 2024 08233 002 000 020 014 од 04.09.2024. године.

Купац је купопродајну цену непокретности исплатио у целости, 16. августа 2024. године.

Извештај доставити Скупштини општине и Општинском већу.

**ПРЕДСЕДНИК**

**Бобан Миличић**